**שלום לכולם,**

**ביום שלישי האחרון (24.6.14) נערך על ידי נציגי משרד הבריאות מפגש פתוח בבית החולים שיבא תל השומר בנושא ההתמחות בפסיכולוגיה. הנושא החשוב ביותר ביום זה, וזה שמשך אליו את הקהל הרב ביותר, היה חלוקת המלגות החדשה.**

**כזכור לכם, ב-1.5.14 נערך על ידי ועד החטיבה השיקומית יום פתוח בנושא זה, אשר העלה שאלות ותהיות רבות, בעיקר לאור העמימות ואי הבהירות שהוצגו על ידי משרד הבריאות.**

**הציפייה הייתה כי הנושאים יהיו ברורים יותר לאחר היום הפתוח האחרון, אולם היא מומשה באופן חלקי בלבד.**

**הרצאתה של איריס פרחי כללה בעיקר את הדברים שפורסמו על ידם במהלך השנה, כאשר לאלה התווספו מספר נקודות משמעותיות:**

**1. מכסת המלגות הניתנת לכל מוסד מתעדכנת אחת לשנתיים בלבד, וזאת בניגוד לתחושת המוסדות שחלוקה זו לא תואמת את יכולת הקליטה שלהם את המתמחים, וכי נתון זה שנשען על יכולת ההדרכה במוסד הינו חלקי ולא קבוע (הן כמות המדריכים בכל מוסד משתנה תכופות יותר מאשר אחת לשנתיים, וכן אין התייחסות לכמות שעות ההדרכה הכוללות שיכולות להינתן על ידי כל מדריך).**

**2. רשימת המוסדות אליהם ניתן להגיש בקשה לראיון מתעדכנת אחת לחודשי (ישנה רשימה שונה לכל אשכול המתנה) ובעת הפרסום כל הממתינים ברשימה הרלוונטית יכולים להגיש בקשה לראיון. זימון המועמדים לראיון ייעשה על ידי המוסד לפי סדר ההופעה ברשימה, למעט מקרים בהם קורות החיים של המועמד לא רלוונטיים למשרה המבוקשת. כלומר- גם אם אדם מסוים נמצא במקום ה-76 ברשימה, ומפורסמים 20 מקומות אליהם ניתן להגיש בקשה לראיון- הוא יכול לשלוח ל-3 מוסדות מתוכם, אולם הסיכוי שיזומן לראיון מורכב הן מכמות הפניות לאותו מוסד והן מכמות האנשים שקודמים לו ברשימה ותואמים לפרופיל הרצוי. חשוב להדגיש כי פועל יוצא מהחלטה זו היא שאין יותר את מושג ה"סבב", אין שחרור מהרשימה, ולא הודעה על כך. על אחריות המתמחה לבדוק מדי חודשי את הרשימה המתעדכנת ולפעול בהתאם.  
3. נושא פרק הזמן הקצר בין ההודעה על המקומות בהם מתפנות מלגות, תאריך אחרון להגשת הטפסים ועדכון המועמד על קבלה הועלה על ידי בפני הפאנל. נאמר כי זהו נושא חשוב שכרגע אין לו מענה, ואין פרק זמן מינימאלי (אשר הינו הכרחי) בין ההודעה על הקבלה להתמחות לבין תחילת ההעסקה. הגברת ימימה גולדברג ציינה כי נושא זה ייבדק ויוצע לו פתרון בקרוב.**

**4. ישנה הגבלה של הגשת טפסים ל-3 מוסדות מוכרים להתמחות בלבד, אולם כיום לא קיימת אכיפה של הנושא. מעבר לכך, נאמר על ידי הפאנל כי במידה ולא קיבלת תשובה משלושת המוסדות אליהם פנית עד התאריך האחרון להגשה- הינך זכאי לפנות לשלושה מוסדות נוספים. נושא זה נותר לא ברור והעלה שאלות רבות, עליהן לא ניתן מענה.**

**5. הגברת ימימה גולדברג הציגה אמירה חשובה למתמחים שכבר החלו את ההתמחות וציינה שהמגמה הכללית שלה היא שמי שהתחיל את ההתמחות- יסיים אותה, ולזה נתונים רוב המשאבים. כלומר, ישנה עדיפות למתמחים אשר התחילו את ההתמחות.**

**6. הייתה אי בהירות בנושא התמחות בפריפריה: לא היה ברור אם רק מגוריו של מתמחה בפריפריה מזכה אותו בנקודה או שהוא זכאי לאותה נקודה גם אם מתגורר בעיר מרכזית אך מתחייב להתמחות בפריפריה. בתחילה נאמר כי רק ההתחייבות מזכה בנקודה, אולם כשהצגתי את הבעייתיות בכך (לא קיימת בשאלון שאלה בדבר מוכנות להתמחות בפריפריה אלא רק בנוגע למגורים) חזרו בהם נציגי הפאנל וציינו כי גם הדבר הזה ייבדק.**

**באופן כללי ניתן לומר שנושא זה עדיין לא ברור, הן לנו והן למשרד הבריאות. חברי הפאנל ציינו שוב ושוב כי הנושא בחיתולים וכי כל מה שאנו נתקלים בו הוא חלק מחבלי לידה של דרך התנהלות חדשה. יחד עם זאת ציינו כי מטרתם ומטרתנו זהה- הפיכת ההתמחות לדבר שנעשה במהירות הרבה ביותר, תוך שקיפות ואמינות.**

**כולי תקווה שאכן כך יהיה הדבר, אולם אני מבקשת מכל מי שנמצא כרגע בתהליך זה לפנות אלינו, אל משרד הבריאות או אל ועד המתמחים ולהציף את הבעיות שקיימות בנושא. זהו הזמן הטוב ביותר שיכול להיות לנו כדי להשפיע על הדברים.**

**מצורף סיכום נהדר של היום הפתוח שנכתב על ידי נציגי הועד החינוכי, ואני ממליצה לכל מי שהנושאים רלוונטיים אליו לעבור עליו.**

**לבסוף אוסיף שניתן לפנות אליי בכל שאלה בנושא, אשמח מאוד לענות על אלה שאני יודעת את התשובה עבורן :)**

**בברכת שבוע מוצלח,**

**מורן אלדד,**

**האחראית על נוא חלוקת המלגות החדשה מטעם ועד החטיבה השיקומית בהפ"י.**